input: KOMMISSIONENS GENNEMFØRELSESFORORDNING (EU) 2015/328
  af 2. marts 2015
  om ændring af gennemførelsesforordning (EU) nr. 322/2014 for så vidt angår importdokumentet, der finder anvendelse på foder og fødevarer af animalsk oprindelse
  (EØS-relevant tekst)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii), og
  ud fra følgende betragtninger:
  (1)
  Ved Kommissionens gennemførelsesforordning (EU) nr. 322/2014 (2) fastsættes særlige importbetingelser for foderstoffer og fødevarer, der har oprindelse i eller er afsendt fra Japan efter ulykken på atomkraftværket i Fukushima for at beskytte folke- og dyresundheden i EU.
  (2)
  I henhold til artikel 9 i gennemførelsesforordning (EU) nr. 322/2014 skal foder- og fødevarevirksomhedslederne eller deres repræsentanter give forudgående meddelelse ved at udfylde del I af det fælles importdokument (CED), som er omhandlet i Kommissionens forordning (EF) nr. 669/2009 (3), og sende dette dokument til de kompetente myndigheder på det udpegede indgangssted eller på grænsekontrolstedet. Det fælles importdokument, som er omhandlet i forordning (EF) nr. 669/2009, finder kun anvendelse på ikke-animalske foderstoffer og fødevarer og ikke på animalske foderstoffer og fødevarer, herunder fiskevarer.
  (3)
  For animalske foderstoffer og fødevarer, herunder fiskevarer, og som er omfattet af Rådets direktiv 97/78/EF (4), fastsættes det i Kommissionens forordning (EF) nr. 136/2004 (5), at det fælles veterinærdokument til brug ved import (CVED) som fastlagt i bilag III til nævnte forordning skal anvendes ved afgivelse af forudgående meddelelse.
  (4)
  Gennemførelsesforordning (EU) nr. 322/2014 bør derfor ændres i overensstemmelse hermed.
  (5)
  Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder -
  VEDTAGET DENNE FORORDNING:
  Artikel 1
  I gennemførelsesforordning (EU) nr. 322/2014 foretages følgende ændringer:
  1)
  Artikel 9, stk. 1 og 2, affattes således:
  »1. Foder- og fødevarevirksomhedslederne eller deres repræsentanter giver forudgående meddelelse om ankomsten af alle sendinger af produkter, undtagen te med oprindelse i andre præfekturer end Fukushima.
  2. I forbindelse med den forudgående meddelelse udfylder de:
  a)
  vedrørende produkter af ikke-animalsk oprindelse: del I af det fælles importdokument (CED), som er omhandlet i artikel 3, litra a), i forordning (EF) nr. 669/2009, idet der tages hensyn til vejledningen til det fælles importdokument som fastsat i bilag II til forordning (EF) nr. 669/2009
  b)
  vedrørende animalske foderstoffer og fødevarer, herunder fiskevarer, hvorom bestemmelser er nedlagt i Rådets direktiv 97/78/EF: det fælles veterinærdokument til brug ved import (CVED), der er fastsat i bilag III til Kommissionens forordning (EF) nr. 136/2004 (6).
  Det relevante dokument sendes til de kompetente myndigheder på det udpegede indgangssted eller grænsekontrolsted mindst to arbejdsdage forud for sendingens fysiske ankomst.
  (6) Kommissionens forordning (EF) nr. 136/2004 af 22. januar 2004 om procedurer for EF-grænsekontrolstedernes veterinærkontrol af tredjelandsprodukter (EUT L 21 af 28.1.2004, s. 11).«" 						
  2)
  Artikel 12 affattes således:
  »Artikel 12
  Overgang til fri omsætning
  Det er en betingelse for, at en sending af produkter, dog ikke produkter, der falder ind under ansvarsområdet for direktiv 97/78/EF og forordning (EF) nr. 136/2004, kan overgå til fri omsætning, at foder- eller fødevarevirksomhedslederen eller dennes repræsentant forelægger toldmyndighederne et (fysisk eller elektronisk) CED-dokument, som er behørigt udfyldt af den kompetente myndighed, efter at alle offentlige kontroller er udført. Toldmyndighederne godkender kun sendingen til overgang til fri omsætning, hvis den kompetente myndighed har angivet sin positive afgørelse i rubrik II.14 i CED-dokumentet og har sat sin underskrift i rubrik II.21 i CED-dokumentet.«
  Artikel 2
  Denne forordning træder i kraft på tredjedagen efter offentliggørelsen i Den Europæiske Unions Tidende.
  Denne forordning er bindende i alle enkeltheder og gælder umiddelbart i hver medlemsstat.
  Udfærdiget i Bruxelles, den 2. marts 2015.